KIRJALLINEN KYSYMYS E-3623/02 esittäjä(t): Helmut Kuhne (PSE) komissiolle. EU:n varojen mahdollinen epäasianmukainen käyttö Portugalissa.



Virallinen lehti nro 161 E , 10/07/2003 s. 0117 - 0118



KIRJALLINEN KYSYMYS E-3623/02 esittäjä(t): Helmut Kuhne (PSE) komissiolle (16. joulukuuta 2002) Aihe: EU:n varojen mahdollinen epäasianmukainen käyttö Portugalissa Eräältä EU:n kansalaiselta saamassani kirjeessä kiinnitettiin huomiota tapaukseen, jossa EU:n varoja on ilmeisesti käytetty väärin. Kyse on Cascaisissa sijaitsevasta Quinta da Marínhan golf- ja lomakeskuksesta, jota on ilmeisesti ylläpitänyt yritys Six-Investimentos Turisticos S.A.. Kirjeen mukaan yritys on saanut EU:lta varoja perusteettomasti mm. jättimäisen hotellin rakentamisen rahoitukseen. Samalla väitetään, että yritys olisi jättänyt Quinta da Marínhan henkilökunnan koulutuksessa huomiotta EU:n varojen käyttöä koskevia määräyksiä. Väitettiin myös, että yritys olisi tehnyt henkilöstön kanssa peräkkäisiä puolivuotisia tai vuoden pituisia sopimuksia sekä jatkosopimuksia uuden yrityksen nimissä, jolloin sen ei tarvitsisi maksaa työntekijän irtisanomisen yhteydessä mitään korvausta, mitä edellytetään työntekijän työskenneltyä yrityksessä yli vuoden ajan. Voiko komissio vahvistaa, että rakennerahastovaroja on todella osoitettu kyseiseen hankkeeseen tai kyseiselle yritykselle? Jos näin on, voiko komissio selvittää, millä perusteella paikalliset viranomaiset ovat katsoneet hankkeen tukikelpoiseksi, ja onko komissio asiasta samaa mieltä? Mitä työntekijöiden suojan kiertämistä koskeviin syytöksiin tulee, onko komissiolla käytettävissään mitään keinoja suorien tai epäsuorien pakotteiden kohdistamiseksi yrityksiin niiden toimiessa tällä tavoin? Michel Barnier'n komission puolesta antama vastaus (4. helmikuuta 2003) Arvoisa parlamentin jäsen viittaa kysymyksessään rakennerahastoista osarahoitettavaan matkailualan investointihankkeeseen liittyviin mahdollisiin sääntöjenvastaisuuksiin Portugalissa. Kyseiseen hankkeeseen tarkoitettu tuki kuuluu komission hyväksymään tukiohjelmaan (SIFIT Matkailualan investointitukiohjelma). Tuki myönnettiin Portugalin yhteisön tukikehykseen II kuuluvan, elinkeinotoiminnan nykyaikaistamista koskevan toimenpideohjelman osana. Toissijaisuusperiaatteen mukaisesti tukea saavien hankkeiden valinta kuuluu Portugalin viranomaisille. Portugalin viranomaiset ovat toimittaneet komissiolle seuraavat tiedot: - Hanke koskee neljän tähden hotellin rakentamista Lissabonin/Cascaisin alueella sijaitsevaan Quinta da Marínhaan; - Tuensaaja on yhtiö Guia Sociedade de Construções e Turismo. l'Instituto para o Fundo de Turismon ja mainitun yhtiön kesken 31. maaliskuuta 1999 allekirjoitetun sopimuksen ehtojen mukaan tukea on myönnetty takaisin maksettavana avustuksena 1 999 191,59 euroa. Investoinnin kokonaiskustannukset ovat 15 350 141,15 euroa; - Portugalin viranomaiset tekivät 10. huhtikuuta 2000 paikalla tarkastuskäynnin ja totesivat hankkeen loppuun saatetuksi. Rakennerahastoista rahoitettavien hankkeiden on oltava yhteisön lainsäädännön mukaisia. Sen arvioiminen, onko työntekijöiden oikeuksia koskevaa lainsäädäntöä noudatettu, kuuluu Portugalin viranomaisille tai maan toimivaltaiselle tuomioistuimelle.